महिला क्रिकेट में राजनीति : मिताली बेहिचक और बेबाक होकर ये कहती हैं कि भारतीय महिला क्रिकेट में भी राजनीति होती है। जिस तरह की राजनीति अन्य क्षेत्रों में है वैसी ही राजनीति महिला क्रिकेट में भी होती है। चूँकि मीडिया महिला क्रिकेट में ज्यादा दिलचस्पी नहीं ले रहा है, इस वजह से राजनीति की ख़बरें बाहर नहीं आ रही हैं। मिताली ने ये सनसनीखेज खुलासा भी किया कि गन्दी राजनीति की वजह से ही कई अच्छी महिला खिलाड़ी भारतीय टीम में जगह नहीं बना पाईं। मिताली के मुताबिक, जो खिलाड़ी मानसिक रूप से मजबूत होते हैं वे राजनीति का शिकार होने से खुद को बचा लेते हैं , लेकिन जो कमज़ोर होते हैं वे इसका शिकार हो जाते हैं। वे सलाह देती हैं कि हर व्यक्ति, ख़ास तौर पर खिलाड़ियों, को मानसिक रूप से खुद तो इतना सक्षम बना लेना चाहिए कि राजनीति का उनपर कोई असर न पड़े।